

**ประชุมสภาปฏิรูปแห่งชาติ ครั้งที่ ๗/๒๕๕๘ วันจันทร์ที่ ๒ กุมภาพันธ์ ๒๕๕๘**

วันจันทร์ที่ ๒ กุมภาพันธ์ ๒๕๕๘ เวลา ๑๑.๐๐ นาฬิกา ณ ห้องประชุมสภา ชั้น ๒ อาคารรัฐสภา ๑ โดยมีนายเทียนฉาย กีระนันทน์ ประธานสภาปฏิรูปแห่งชาติ เป็นประธานการประชุม โดยมีระเบียบวาระการประชุมดังนี้

**(๑) เรื่องที่ประธานจะแจ้งต่อที่ประชุม**

รับทราบความคืบหน้าของคณะกรรมาธิการยกร่างรัฐธรรมนูญ

โดย นายคำนูน สิทธิสมาน กรรมาธิการยกร่างรัฐธรรมนูญ รายงานความคืบหน้าการยกร่างรัฐธรรมนูญ ในหมวด ๕ การคลัง และการงบประมาณ

ที่ประชุมได้รับทราบความคืบหน้าการดำเนินการของคณะกรรมาธิการยกร่างรัฐธรรมนูญ

เรื่องด่วน

**ร่างพระราชบัญญัติองค์การอิสระเพื่อการคุ้มครองผู้บริโภค พ.ศ. .... ซึ่งคณะกรรมาธิการปฏิรูปการคุ้มครองผู้บริโภค ได้ยกร่างเสร็จแล้ว**

นางสาวสารี อ๋องสมหวัง ประธานกรรมาธิการฯ ได้ชี้แจงถึงหลักการและเหตุผลของร่างพระราชบัญญัติฉบับนี้ โดยเหตุผลคือ โดยที่เป็นการปฏิรูปประเทศด้านการคุ้มครองผู้บริโภค อันเป็นแก้ปัญหาความเหลื่อมล้ำไม่เป็นธรรม สนับสนุนให้ผู้บริโภคมีส่วนร่วมในการกำหนดหลักเกณฑ์ร่วมกับหน่วยงานรัฐ ลดปัญหาความขัดแย้งระหว่างผู้ประกอบการกับผู้บริโภค และเพิ่มศักยภาพของผู้ประกอบการเพื่อสร้างผลิตผลด้านคุณภาพสู่สังคม ตลอดจนเพิ่มศักยภาพของผู้ประกอบการ จึงได้บัญญัติให้มีองค์การอิสระเพื่อการคุ้มครองผู้บริโภคที่เป็นอิสระจากหน่วยงานของรัฐ ซึ่งประกอบด้วยตัวแทนผู้บริโภค ทำหน้าที่ให้ความเห็นเพื่อประกอบการพิจารณาของหน่วยงานของรัฐ ในการตราและการบังคับใช้กฎหมายและกฎ และให้ความเห็นในการกำหนดมาตรการต่างๆ เพื่อคุ้มครองผู้บริโภค

จากนั้นเป็นการเปิดโอกาสให้สมาชิกสภาปฏิรูปแห่งชาติ อภิปรายกันอย่างกว้างขวางในประเด็นต่างๆ ดังนี้ สมาชิกฯ หลายคนมองว่า ร่าง พระราชบัญญัติฉบับดังกล่าว ยังขาดความสมบูรณ์ ต้องแก้ไขในหลายประเด็น ทั้งภาระหน้าที่ยังคงซ้ำซ้อนกับสำนักงานคุ้มครองผู้บริโภค (สคบ.) แต่อยู่ในฐานะผู้ตรวจสอบ ไม่มีอำนาจในทางปฏิบัติรวมถึงไม่มีความชัดเจนว่าคณะกรรมการในองค์กรปฏิบัติหน้าที่ในฐานะเอกชนหรือเจ้าพนักงานตามกฎหมายอาญา

หลังจากที่สมาชิกฯ อภิปรายเป็นเวลาพอสมควรแล้ว และประธานกรรมาธิการฯ ได้ตอบชี้แจง และพร้อมนำข้อเสนอแนะของสมาชิกฯ ทุกท่านที่ได้อภิปราย เพื่อนำไปปรับปรุง

**- ๒ -**

ในหลายๆ ส่วน ทั้งเรื่องอำนาจหน้าที่ กรรมการสรรหา และองค์ประกอบของกรรมการสรรหา ทางคณะกรรมาธิการจะนำมาสรุปและนำเสนอแนบไปกับร่างพระราชบัญญัติฉบับนี้ เพื่อให้เกิดประโยชน์ต่อผู้บริโภคส่วนร่วมต่อไป

ที่ประชุมมีมติเห็นควรแก้ไขเพิ่มเติมร่างพระราชบัญญัติองค์การอิสระเพื่อการคุ้มครองผู้บริโภค พ.ศ. .... ตามที่สมาชิกได้อภิปรายในที่ประชุม ด้วยคะแนนเสียง ๑๔๕ เสียง และให้คณะกรรมาธิการนำกลับไปแก้ไข และนำกลับมาเสนออีกครั้ง ภายใน ๓๐ วัน สมาชิกฯ ยื่น คำขอแก้ไขเพิ่มเติมได้ภายใน ๗ วัน

(๓) เรื่องที่เสนอใหม่

**การเปิดอภิปรายทั่วไปเพื่อรับฟังความคิดเห็นของสมาชิกสภาปฏิรูปแห่งชาติ เรื่อง จะทำอย่างไรให้กลไกของรัฐสามารถบริการประชาชนได้อย่างทั่วถึง สะดวก รวดเร็ว**

สมาชิกฯ ได้อภิปรายในประเด็นต่าง ๆ อาทิ ต้องลดหน่วยงานที่มีการทำงานซับซ้อนกัน ในหน่วยงานราชการลง และเพิ่มอัตรากำลังเพื่อให้เพียงพอกับการให้บริการประชาชน มีจุด one stop point เพื่ออำนวยความสะดวกแก่ประชาชน มีกฎหมายกำหนดการทำงานของหน่วยงานราชการ ลดขั้นตอนการบังคับบัญชาให้น้อยลง ให้อำนาจหน้าที่ต่อระดับปฏิบัติมากขึ้น เพื่อให้สามารถปฏิบัติเฉพาะหน้าได้มากขึ้น นำระบบอิเล็กทรอนิกส์ และเทคโนโลยีมาใช้ในระบบราชการมากขึ้น เพื่อให้เกิดการบริการที่รวดเร็ว โดยหลังจากที่สมาชิกได้อภิปรายกัน อย่างกว้างขวางเป็นเวลาพอสมควรแล้ว ที่ประชุมได้มีมติเห็นชอบด้วยกับข้อความเห็น ข้อสังเกต และข้อเสนอแนะต่าง ๆ ของสมาชิกด้วยคะแนน ๒๑๙ เสียง เพื่อนำส่งไปยังคณะกรรมาธิการปฏิรูปการบริหารราชการแผ่นดิน และคณะกรรมาธิการอื่น ๆ ที่เกี่ยวข้องต่อไป จากนั้น รองศาสตราจารย์ทัศนา บุญทอง รองประธานสภาปฏิรูปแห่งชาติ คนที่สอง ทำหน้าที่ประธาน การประชุม ได้สั่งปิดประชุมใน เวลา ๑๕.๕๙ นาฬิกา

\*\*\*\*\*\*\*\*\*\*\*\*\*\*\*\*\*\*\*\*\*\*